Pole just igapäevane, et  saame röövitud eestlaste saatusele kaasa elada samahästi kui reaalajas. Hoidku selle eest, et peaksime vaatama videot otse paigast, kus neid hoitakse - nuga kõril, püss kuklas... või mida kohalik komme ette näeb. Teadmatus on õudne, aga ka teadasaamine võib olla kohutav.    Liibanoni enda uudistekanalid püstitavad ilmselt kõigi aegade loetavuse rekordi. Tõsi, enamik uudiseid seisneb selles, et midagi pole teada. Ikka veel! Samas ei maksa arvata, et tegutsevad eriteenistused midagi teada saades  sellest kohe uudistagentuuridele kellavad. Välisministeeriumi ja diplomaatilisi kanaleid on muidugi kerge sõimata, aga ma usun küll, et rattureid otsitakse maa alt ja maa pealt, sõprade ja vaenlaste hulgast.    Kui röövlid, kes nad iganes ka olid, aru said, et kinninabitud välismaalased ei olegi mõne Euroopa mõjuka riigi esindajad, siis võisid nad küll täitsa pettunud olla. Loodetavasti ei võta nad siis vastu fataalseid otsuseid. Parem nõudku midagi. Ma toetaks iga kell pigem eestlaste väljaostmist  kõrilõikajate käest kui Kreeka ja Portugali laristamise kinnimaksmist.